Thatësira në Shtetet e Bashkuara
Thatësira ka ulur në nivel rekord nivelin e ujit të pijshëm
Katërmbëdhjetë vite thatësire janë duke tharë një burim kyç të ujit të pijshëm për Los Angeles, Las Vegas dhe miliona hektarë toke bujqësore në Shtetet e Bashkuara. Liqeni Mead furnizon me ujë pjesën e thatë jugperëndimore të SHBA-së. Por liqeni, si dhe lumenjtë që e furnizojnë atë kanë arritur në kufijtë e kapacitetit të tyre furnizues. Ekspertët madje paralajmërojnë për një thatësirë edhe më të madhe në ardhmen Shumë pranë Las Vegasit, liqeni Mead është një pikë popullore për peshkim dhe shëtitje me varka. Eksploruesi Mat Baroudi dhe djali i tij, Jet, vijnë këtu me rastin më të parë që gjejnë për të peshkuar. Ata shprehen se do vazhdojnë të vijnë për peshkim dhe madje janë konkurentë të fortë. Por, gjatë pak viteve të fundit, ata kanë vënë re se si liqeni vazhdon të zbrazet më tej. Shumë gjëra kanë ndryshuar që kur inxhinerët krijuan liqenin në vitet 1930-të duke bllokuar rrjedhën e paqendrueshme të lumit Kolorado. Prandaj u ndërtua diga Hoover, për të kontrolluar këto përmbytje, për të mbledhur ujë për qytetet dhe fermat, dhe për të prodhuar mijëra megavatë elektriciteti. Por, me kalimin e viteve, niveli i liqenit ka rënë së tepërmi. Një unazë e bardhë shënon nivelin ku ka qenë uji dikur. Kjo nënkupton probleme për të tërë. Arsyeja është se uji nga Liqeni Mead është shndërruar në vijën e jetës për pjesën më të madhe të shkretëtirës jugperëndimore, thotë Pat Mulroy, i Institutit të Maleve Perëndimore Brookings. Por, qytetet dhe fermat janë duke marrë më shumë ujë nga lumi Kolorado se sa është niveli i furnizimit. Dhe 14 vjet thatësire e kanë shtyrë sistemin më pranë shkatërrimit se sa kurrë më parë. Kapaciteti i plotë i Liqenit Mead është në 372 metra mbi nivelin e detit. Në këto momente është në nivelin 329 metra. Në nivelin 320 metra, prodhimi i hidro-energjisë është në rrezik. Furnizimi me ujë për Las Vegasin mpaket në nivelin 305, dhe ndalon krejtësisht nëse arrihet niveli 273 metra. Hulumtuesja Debra Knopman e “Rand Corporation” thotë se thatësira që e ka ulur liqenin deri këtu, mund të përkeqësohet edhe më tej. Me ndryshimet klimatike priten thatësira edhe më ekstreme. Ky nuk do të jetë sidoqoftë fundi i shkretëtirës jugperëndimore. Znj. Knopman është bashkëautore e një raporti që jep një sërë opsionesh për të imunizuar më shumë përfituesit nga lumi, për përdorim më efikas shtëpiak, e deri në transferim masiv nga lumenj të tjerë. Të gjitha këto do të kushtojnë miliarda dollarë dhe vite të tëra për t’u zbatuar. Dhe asnjë prej këtyre alternativave nuk do të eliminojë plotësisht rrezikun e furnizimit të pamjaftueshëm me ujë. Miliona njerëzve të ndërvarur nga Lumi Kolorado do t’u duhet të vendosin se sa vlen për ta jeta në shkretëtirë.